“Mahallabay” ishlash tizimi orqali 2021-2022-yillarda Toshkent viloyatini ijtimoiy-iqtisodiy rivojlantirish chora-tadbirlari to‘g‘risida

2021-2022-yillarda Toshkent viloyatida “mahallabay” ishlash tizimini tashkil etish orqali har bir mahalla bilan manzilli ishlab “o‘sish nuqtalari”ni hayotga tatbiq etish, tadbirkorlikni rivojlantirish, aholining daromadi va xarid qobiliyatini oshirish maqsadida Vazirlar Mahkamasi qaror qiladi:
 1. “Mahallabay” ishlash tizimi orqali 2021-2022-yillarda Toshkent viloyatini ijtimoiy-iqtisodiy rivojlantirishning ustuvor yo‘nalishlari etib quyidagilar belgilansin:
 mahallabay ishlash asosida aholi bandligini ta’minlash, tadbirkorlikka va o‘zini o‘zi band qilib ishlash faoliyatiga jalb qilish;
 mahallalarning “o‘sish nuqtalari”ni (ixtisoslashuv yo‘nalishlarini) aniqlash va yangi tadbirkorlikni, shu jumladan, “drayver” loyihalarni amalga oshirishda tashabbuskorlarga ko‘maklashish va shu orqali har bir mahallaning ijtimoiy-iqtisodiy o‘sishini ta’minlash;
 mahalla pasportidagi mezonlar asosida “qizil”, “sariq” va “yashil” hududlarga ajratgan holda barcha mahallalarni “yashil” hududga o‘tkazish choralarini ko‘rish.
 “Temir daftar”ga kiritilgan 11,6 mingta oilaning 4,3 ming a’zosini, “Yoshlar daftari”ga kiritilgan 40,7 ming nafar yoshlarni hamda “Ayollar daftari”ga kiritilgan 37,7 ming nafar xotin-qizlarning muammolarini o‘rganib, ularga aniq yo‘nalishlar (kasb-hunarga o‘qitish, ish bilan ta’minlash, tadbirkorlikka jalb etish, moddiy yordam berish) bo‘yicha manzilli ko‘maklashish.
 2. Quyidagilar:
 2021-2022-yillarda Toshkent viloyati tumanlari va shaharlarining “o‘sish nuqtalari” (ixtisoslashuv yo‘nalishlari) 1-ilovaga muvofiq;
 “Mahallabay” ishlash tizimi orqali 2021-2022-yillarda Toshkent viloyatini ijtimoiy-iqtisodiy rivojlantirish bo‘yicha amalga oshiriladigan chora-tadbirlar dasturi 2-ilovaga muvofiq;
 2021-yilda Toshkent viloyatida yangi ish o‘rinlarini tashkil etish va aholi bandligiga ko‘maklashish prognoz ko‘rsatkichlari 3-ilovaga muvofiq tasdiqlansin.
 3. Toshkent viloyati hokimligi O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, manfaatdor vazirliklar va idoralar bilan birgalikda:
 ikki hafta muddatda mahalla pasportidagi mezonlar asosida aniqlangan “qizil” toifadagi mahallalarni, bir oy muddatda barcha mahallalarning “o‘sish nuqtalari” (ixtisoslashuv yo‘nalishlari)ni inobatga olgan holda ijtimoiy-iqtisodiy rivojlantirish bo‘yicha “yo‘l xaritalari”ni ishlab chiqsin;
 joriy yil 1-oktabrga qadar “Temir daftar”, “Yoshlar daftari” va “Ayollar daftari”ga kirgan oila va fuqarolarni ish bilan band qilish va ijtimoiy masalalardagi mavjud muammolarini to‘liq hal etish choralarini ko‘rsin. 
 4. O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov: 
 har haftada Toshkent viloyati hududlariga chiqib, “mahallabay” ishlash tizimi asosida amalga oshirilayotgan ishlarni o‘rganib borsin; 
 shaharlar va tumanlarda doimiy ravishda “mahallabay” ishlash tizimining samarali ishlashini ta’minlasin;
 Toshkent viloyati hokimi D.A. Xidoyatov bilan birgalikda har chorak yakuniga ko‘ra Toshkent viloyatining sektor rahbarlari tomonidan “mahallabay” ishlash tizimining samarali olib borilishiga qarab ularning oylik ish haqiga 50 foizgacha rag‘batlantirish yoki jarima qo‘llash yuzasidan vakolatli organlarga taklif kiritib borsin.
 5. O‘zbekiston Respublikasi Davlat soliq qo‘mitasi, Mahallabay ishlash va tadbirkorlikni rivojlantirish agentligi, Savdo-sanoat palatasi va Toshkent viloyati hokimligi yangi tadbirkorlik subyektlari faoliyat yuritishi bo‘yicha doimiy monitoring olib borsin hamda aniqlangan muammo va kamchiliklarni bartaraf etish bo‘yicha ta’sirchan choralarni ko‘rsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov va Toshkent viloyati hokimi D.A. Xidoyatov zimmasiga yuklansin.